《拟古 其四 明月皎夜光》
明代·钱宰

皎皎明月光，照我屋东头。寒螀鸣树间，招摇指孟秋。

白露下高梧，落叶声飕飕。寒温更变迁，河汉东南流。

怀哉里中儿，奋志起远游。飘然溯长风，乘槎犯斗牛。

支机织女石，为问今在不。水深波涛阔，浮名将焉求。

作者简介：（1299—1394）元明间浙江会稽人，字子予，一字伯钧。元至正间中甲科，时称宿儒。洪武初征修礼、乐书，授国子助教，进博士。后命订正蔡氏《书传》，书成赐归。有《临安集》。